Prop de 200 alumnes del Sant Joan de Ribera inicien les classes en el Centre Ausiàs March
2025-07-24

Després de més de dos anys de lluita i espera, després que finalment l’alcalde, Rafa García, signara l’acta de cessió definitiva de l’Ausiàs March a l’Ajuntament de Burjassot, el passat 10 d’abril i després d’una frenètica setmana de mudança en la qual, professors i pares han acostat el muscle per ajudar la Brigada d’Obres Municipal en les labors de trasllat i adequació de l’espai, hui, 20 d’abril de 2015, més de 200 escolars procedents del col·legi públic Sant Joan de Ribera, han estrenat “col·legi”.

A les 9 h, els voltants del Centre Social Ausiàs March eren un formiguer de pares, mares, iaios i iaies i, sobretot, xiquets i xiquetes carregats de motxilles i il·lusió per estrenar les seues noves classes. En total quasi 200 escolars, els de la línia en valencià del Sant Joan de Ribera, s’han instal·lat en aquest centre social que, durant els pròxims mesos, i mentre duren les obres de rehabilitació del centre educatiu, farà les vegades de col·legi. No han volgut perdre’s tampoc l’obertura de les noves aules, l’alcalde de Burjassot, Rafa García, la regidora d’Educació, Adela Pérez, el regidor de Promoció Econòmica, Emili Altur, i la regidora d’Espai Dona i Medi ambient, Lluna Àrias.

Una vegada han entrat els xiquets i les xiquetes i, amb l’ajuda dels professors, han anat ocupant les seues respectives aules, els pares, mares i familiars dels escolars també han accedit al centre per conéixer on estaran els seus xiquets durant els pròxims mesos. I les reaccions, per part de tots, no han pogut ser més positives. La satisfacció dels docents, encapçalada per la de la directora, Amparo Gómez, s’ha unit a l’alegria dels pares i mares de veure les òptimes condicions en què s’ha adequat el centre que inclou, a més de les nou aules, sis de Primària i tres d’Infantil, una sala de menjador per a prop de cent escolars.